Агенцијата за заштита на правото на слободен пристап до информациите од јавен карактер, врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 106 став 2 и став 3 од Законот за општата управна постапка (“Службен весник на Република Македонија“ бр.124/2015), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Д.Т. од с.Волково, поднесена против Решението на Општина Ѓорче Петров, по предметот Барање за пристап до информации од јавен карактер, на 11.11.2022 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од Д.Т. од с.Волково, поднесена против Решението на Општина Ѓорче Петров бр.11-37, заведена во Агенцијата под бр.08-279 на 27.10.2022 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Д.Т. од с.Волково, како што е наведено во Жалбата, на 06.10.2022 година преку електронска пошта поднел Барање за пристап до информации од јавен карактер до Општина Ѓорче Петров, заведен во општината под бр.11-37/1 со кое побарал по пошта или по електронска пошта да му се достави следната информација:

“Повикувајќи се на член 12 од сега важечкиот Закон за слободен пристап до информации од јавен карактер како и на правото (на разгледување на списите) што е уредно во член 42 од сега важечкиот Закон за општа управна постапка, а по приемот на Ваше Известување бр.11-31/6 од 29.09.2022 година со овој поднесок барам пристап до Контролен записник за констатација нотиран во горенавенедото известување чиј број на записник е ИП1 32-7 од 01.10.2022 година“.

Имателот на информации постапувајќи по ова Барање на 06.10.2022 година до Барателот на информации му доставил Решение бр.11-37/4 од 12.10.2022 година, со кое се одобрува барањето бр.11-37/1 од 06.10.2022 година за слободен пристап до информации од јавен карактер на Добре Трајковски.

Незадоволен од наведеното Решение на Општина Ѓорче Петров бр.11-37/4 од 12.10.2022 година, Добре Трајкоски од с. до Агенцијата поднесе Жалба, заведена во архивата на Агенцијата под бр.08-279 на 27.10.2022 година, во која е наведена дека: „..Видно од воведот на сега обжаленото решение, Општина Ѓорче Петров, постапувајќи по моето барање бр.11-37/1 од 06.10.2022 година одлучила позитивно да постапи, .....Но, она што е наведеново диспозитивот, односно она на што ми се дозволува пристап во суштина е одговорот од одделението за инспекциски работи....но не е информацијата побарана во моето барање....односно Контролен записник за констатација од 01.10.2022 година..“.

Агенција, преку е-маил заведен под бр.08-279 од 27.10.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации, на 03.11.2022 година до Агенцијата достави Одговор на жалба бр.11-37/9. Во прилог ги достави сите списи во врска со предметот.

Агенција, преку е-маил заведен под бр.08-279 од 11.09.2022 година, до Барателот го препрати Одговорот на барањето на Општина Ѓорче Петров.

Истиот ден на 11.11.2022 година Барателот на информации до Агенцијата достави е-маил заведен во Агенцијата под бр.08-279, во кој наведува дека: „Ве известувам дека не ги спорам наводите и доказите во прилог на општинскиот одговор на жалба, потврдувајќи дека дополнително како резултат на мојот приговор следеше и достава на ново изменето и дополнето решение со прилог кон него бараната информација.....Ве известувам за истото со цел запирање на постапката.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**